  Анжелика Тихонова корреспондент Удмурт калыклэн кунлыкезлы 100 ар тырмонэз, Ижкарын Удмурт лулчеберетъя центр пуктонэз но мукет ужпумъёсты эскеризы 18-тӥ оштолэзе Ижкарын «Удмурт Кенеш» огазеяськонлэн Пичи кенешезлэн пумиськоназ. Ужрадэ ивортодэтъя «Удмуртия» агентстволэн корреспондентэз вуылӥз. Кенешон кутскон азьын удмурт кунлыкез кылдытон бордын тыршем адямиослэн Иосиф Наговицынлэн, Трофим Борисовлэн но Кузебай Гердлэн синпелетъёссы доры вань люкаськем кенешчиослэн нимынызы сяська поныны ветлӥзы Трофим Борисовлэн ӵыжы-выжыез Раиса Корепанова, «Удмурт Кенеш» огазеяськонлэн Вавож ёросысь но Глазкарысь ёзэтъёсызлэн кивалтӥсьёссы Геннадий Шубин но Инесса Рябова.  Пичи кенеше пыриськисьёсты Удмуртиысь тӧролэн но кивалтэтлэн администрацизылэн кивалтӥсез Сергей Смирнов, улосвылысь Кун Кенешлэн тӧроез Алексей Прасолов но элькунъя валтӥсь федерал инспектор Сергей Панов пумитазы. Удмурт калыклэн кунлыкезлы 100 ар тырмонэз пусъёнлы дасяськон сярысь 2020-тӥ арын Удмурт кунлыклы 100 ар тырмонэз пусъёзы. Солы дасяськон вазен кутскемын ини. Быдэстоно ужъёсын ужанрадлык кутэмын. Али лэсьтӥськись ужъёс, медиаплан бордын тыршон сярысь люкаськемъёслы элькунысь Йӧскалык политикая министерствоысь валтӥсь ӧнерчи Елизавета Ложкина ивортӥз. Со пусйиз, та ужрадлы котькуд муниципал кивалтэтлэн, элькун кивалтэтлэн, ужъюртъёслэн нимысьтыз ужандарлыкъёссы шуыса. Соосты быдэстон, ортчем ужрадъёс сярысь ивортодэтъя «Удмуртия» агентстволэн сайтысьтыз тодыны луоз. Вераны кулэ, Удмурт элькун кылдэм дырысен 100 ар тырмонлы сӥземын луоз нимаз портал. Со луоз ивортодэтъя «Удмуртия» агентстволэн сайтаз, нимаз висъямын луоз бам, кытчы вань материалъёс, вань ужрадъёс пуксёзы но соосын тодматскыны луоз Елизавета Ложкина, Удмуртиысь Йӧскалык политикая министерствоысь валтӥсь ӧнерчиСолэн верамезъя, котырес лыдпуслы сӥзем арез туэ 4-тӥ шуркынмонэ усьтозы ини. Театр возьматон Глазкарысь «Глазов Арена» йӧ дворецын радъяськоз. Отчы Россиын улӥсь вань удмуртъёсты ӧтьыны чакламын. Ужрадэз Удмуртиысь кун филармония но Глазкар муниципал кылдытэт дасяло. «Мынам Удмуртие» телеканал меӵак возьматон радъялоз. Ижкарын Удмурт лулчеберетъя центр кылдытон сярысь Ижкарын Удмурт лулчеберетъя центр кылдытон сярысь вераськонъёс 2017-тӥ арысен мыно ини. Нырысь ик сое Владимир Короленко нимо азьвыл театрлэн быдэсак выльдэм юртаз интыяны чакламын вал. Но эскеронъёс ортчытыса, выль юрт пуктыны дунтэмгес усёз шуыса пумкылэ вуизы. Удмуртиысь лулчеберетъя министр Владимир Соловьёв юртэз туэ пӧсьтолэзе-гудырикошконэ кесялозы но со интыын таяз арын ик выльзэ пуктыны кутскозы шуыса вераз. Нырысетӥез, валтӥсез, юан кылдӥз вал коньдон бордысь. Точно вераны секыт на, малы ке шуоно ӵектос дась ӧвӧл на, но 400 миллион манет котырын кулэ луоз та центрез йылаз-пумаз вуттон понна. <…> Огкылъя, 1-тӥ пӧсьтолэзёзь ӵектос дась луыны кулэ Владимир Соловьёв, Удмуртиысь лулчеберетъя министрМинистрлэн верамезъя, ӵектос бордын ужасьёслы выль юртлэсь вылтуссэ вужезлы укшась лэсьтыны дэмламын. Со сяна, со ивортӥз юртлэн быдӟалаез бадӟымгес луоз но 6 сюрс 572 квадрат метр басьтоз шуыса. «Гербер» шулдыръяськонэз ортчытон сярысь Туэ «Гербер» элькун шулдыръяськон 29-тӥ инвожое Эгра ёросысь Нюнягуртын (Малые Мазьги) ортчоз. Шулдыръяськонлэн валтӥсь темаез, тодметэз луоз воршуд но черсон питран. Ужрадлэн валтӥсь режиссёрез, азьвыл аръёсы сямен ик, Павел Поздеев луоз. Цифровой телевещание выжон сярысь Туэ 15-тӥ оштолэзе Удмуртия цифровой телевещание выжиз. Кызьы луоз учкыны «Мынам Удмуртие» телеканаллэсь программаоссэ, вераз телерадиокомпанилэн кивалтӥсез Марина Городилова. Солэн кылъёсызъя, йӧскалык программаосты кабель телевиденилэн 21 кнопкаысьтыз адӟыны луоз, интернет вотэсын но Телекарта спутник операторлэн геретысьтыз. Со сяна, али Триколор операторлэн герӟетаз пырон ласянь ужъёс мыно, со понна коньдон висъямын ини. Озьы ик Марина Городилова нимысьтыз пусйиз, телеканал аналоге но кыле на шуыса. Соин ик цифровой приставкаос пуктэм адямиос, телевизорзылэсь настройкаоссэ тупатыса, соосты, азьло сямен ик, Санкт-Петербургысь «Пятый» каналэз лэзьыса учкыны быгатозы. «Удмуртия» книгапоттоннилы 100 ар тырмон сярысь Книгапоттоннилэн даур ӵоже ужаменыз ужъюртлэн али кивалтӥсез Юрий Кузнецов тодматӥз. 100 ар ӵоже лыдӟисьёсмы дорозь вуттэмын 12 сюрс книгаос. Огъя тиражез 91 миллион экземпляр. Туала вакыт ми арлы быдэ 50-ысен 70-озь удмурт но ӟуч книгаос поттӥськом. Кылсярысь, 2005-2018 аръёсы лыдӟисьёсмы доры 800 пӧртэм книгаос вуизы. 30 книгаосмы Удмурт АССР-ысь но Удмурт Элькунлэн кун премиосынызы пусъйылэмын, 40-эз – Россиысь пӧртэм дипломъёсын Юрий Кузнецов, «Удмуртия» книгапоттоннилэн кивалтӥсезЁросъёсысь «Удмурт Кенеш» огазеяськонлэн ёзэтъёсызлэн ужаменызы тодматӥзы Уваысь Геннадий Сидоров, Красногорскысь Василий Спиридонов но Татарстанысь удмуртъёслэн лулчеберетъя йӧскалык автономизылэн кивалтӥсез Андрей Герасимов. Со сяна, нимысьтыз саклык висъязы школаосын кыкетӥ кунсьӧр кылэз одно дышетонлы но. Малпамы вазиськонэн потыны Росси Федерацие, Просвещениея министерствое. Та юанлы мукетгес соос мед шедьтысалзы решение. Мылкыд каремзыя мед быгатозы сое пиналъёс дышетыны - кыкетӥ кунсьӧр кылэз, малы ке шуоно анай кылэз дышетонъя со тоже сыӵе шуг-секыт кылдытэ. Собере кытысь часъёс но басьтыны шуг-секытъёсын пумисько дышетӥсьёс. Ӧнерчиос но тырмыт ӧвӧл сое радъяны озьы, кызьы кулэ Татьяна Ишматова, «Удмурт Кенеш» огазеяськонлэн тӧроезОзьы ик трос споръяськонъёс кылдытӥз Удмуртиысь Чеберлыко киужъёсъя йӧскалык центр сярысь вераськон. Тодэ вайытом, туэ 4-тӥ тулыспалэ улосвыл кивалтэтлэн тӧроез Ярослав Семёнов Чеберлыко киужъёсъя центрез Удмуртиысь экономикая министерствое сётон сярысь косэтэз кинюртӥз. Туж сюлмаськиськом со югдур пумысен, кудӥз али кылдэмын, куке Чеберлыко киужъёсъя центрез сёто экономикая министерство улсы. Но со дыре ик валаськом, отын ӧнерчиоссы ӧвӧл, кудъёсыз выро лулчеберетэн. Кызьы со азьланяз ужалоз, если научно-методической обеспеченизы луоз одӥг интыын, нош кин ужа, мукет интыын Татьяна Ишматова, «Удмурт Кенеш» огазеяськонлэн тӧроезСо пумысен кивалтэтлэн тӧроезлы вазиськыны но «Удмурт Кенешлэн» ыстэм муртъёсыныз пумиськон радъяса вераськыны пумкылъян кутӥзы. Тодэ вайытом, озьы ик «Удмурт Кенешлэн» Пичи кенешаз Ашальчи Оки нимо премиез басьтӥсьёсты пусйизы. Тегъёс: Ижкар УдмуртКенеш ПичиКенеш Мерлык ТатьянаИшматова  